Pearl Jam (albumas)

„Pearl Jam“ yra aštuntasis amerikiečių alternatyvaus roko grupės „Pearl Jam“ albumas, išleistas 2006 m. gegužės 2 d. Tai – grupės pirmasis ir vienintelis albumas, išleistas „J Records“ leidykloje ir vienintelis, kuris nepateko į pirmąją vietą nė viename pasaulio muzikos tope.

Muzika, skambanti albume, buvo sugrįžimas prie grupės šaknų. Dainos albume skamba pakiliai, tačiau tuo pačiu metu ir agresyviai. Dauguma dainų kalba apie socialinius ir politinius reiškinius JAV, tokius kaip karą su terorizmu. Albumas buvo teigiamai įvertintas kritikų ir debiutavo antroje „Billboard 200“ topo vietoje. Jis pardavė daugiau kopijų, nei prieš tai išleistas „Riot Act“.

Įrašymas 
Grupė albumą pradėjo kurti 2004 m. lapkritį ir jį prodiusuoti vėl pasirinko prodiuserį Adam Kasper, kuris su grupė dirbo ankstesniajame albume „Riot Act“. Įrašymo darbai prasidėjo 2005 m. vasarį. Dėl vokalisto Eddie Vedder vaiko gimimo ir grupės turo po Šiaurės ir Pietų Ameriką, darbai buvo baigti tik 2006 m. vasarį.

Pirmą kartą nuo albumo „Vs.“ albumo laikų, grupė albumo darbus pradėjo nuo nulio. Nė vienas narys nebuvo sukūręs jokios dainos. Grupė kartu improvizuodavo, taip kurdama dainas. Per savaitę buvo parašyta dešimt dainų. Grupė buvo patenkinta šiuo rezultatu ir laikė jį demokratiškiausiu variantu. Vedder, turėjęs parašyti dainoms žodžius, tam skyrė labai daug laiko, kadangi norėjo, jog jos išeitų kuo tobulesnės. Kiekvienai dainai parašydavo bent po keturias žodžių versijas. Galiausiai buvo sukurtos 25 dainos, iš kurių į albumą pateko tik 13. Į albumą nepatekusi daina „The Forest“ vėliau pateko į bosisto Jeff Ament 2008 m. išleistą solinį albumą „Tone“, o daina „Of the Earth“ buvo pradėta groti gyvai 2010 m.

Grupės kontraktas su „Epic Records“ leidykla baigėsi 2003 m., tačiau grupė dar nebuvo pasiruošti išleisti albumo savarankiškai. Vadybininkas Kelly Curtis pasirašė vieno albumo kontraktą su „J Records“ leidykla, kuri, kaip ir „Epic Records“, prisijungė prie „Sony Music“.

Muzika ir žodžiai 
Dauguma kritikų šį albumą laikė grupės sugrįžimu prie savo šaknų. Albume tolygiai paskirstytos greitesnės dainos, kurias kūrė pagrinde vokalistas Vedder, ir kitokio tempo dainos, kurias kūrė likę grupės nariai. Įrašinėjant siekta, jog gitaros ir būgnai skambėtų taip, kaip skamba per grupės koncertus. Grupės nariai džiaugėsi galutiniu rezultatu, kadangi jis, anot jų, skambėjo taip, kaip ir buvo suplanuota.

Albume daug kalbama apie tuometine JAV politinę ir socialinę situaciją. Vienos iš svarbiausių temų – prezidento George Walker Bush išrinkimas antrai kadencijai bei Vedder dukros gimimas, kadangi jis troško, jog dukra gyventų geresniame pasaulyje. Dainose „World Wide Suicide“, „Marker in the Sand“ ir „Army Reserve“ kalbama apie Irako karą. Visose iš jų išreiškiamas pyktis, dėl vykstančio konflikto. Taip pat užsimenama ir apie tokias temas, kaip alkoholio vartojimas (daina „Severed Hand“), religija („Marker in the Sand“), vergovė („Unemployable“), bandymą palikti viską ir pradėti iš naujo („Gone“) ir vienatvę („Come Back“).

Vedder teigė, jog daug dainų buvo įkvėptos muzikanto Johnny Ramone (iš grupės „The Ramones“) mirties, kuris, anot muzikanto, buvo jo geriausias visų laikų draugas. Dainos „Life Wasted“ jis parašė iškart, po muzikanto laidotuvių. Pirmą kartą grupės istorijoje, žodžius parašė gitaristas Mike McCready, parašęs „Inside Job“ dainą.

Turas 
2006 m. grupė reklamavo albumą, koncertuodama Šiaurės Amerikoje, Europoje ir Australijoje. Iš pradžių buvo suplanuoti 69 turo koncertai, tačiau vėliau pridėti dar trys Havajuose. Grupės turas Europoje buvo pirmasis per šešerius metus. Jo metu buvo sugrotas koncertas mažame klube Londone, nors grupė grojo tik arenose, taip pat „Reading“ ir „Leeds“ festivaliuose, nors prieš tai teigė, jog daugiau nebegros festivaliuose po „Roskilde“ tragedijos. Šį savo pasirinkimą grupė teisino tuo, jog jie daug labiau pasitikti savo gerbėjais ir mano, jog toks įvykis nebepasikartos. 2006 m. rugsėjo 19 d., koncerto metu Turine, grupė sugrojo visą albumą „Pearl Jam“ eilės tvarka. Visi albumai buvo įrašyti ir išleisti CD, mp3 bei FLAC formatu. Taip pat buvo išleistas koncertinis albumas „Live at the Gorge 05/06“, o 2007 m. – koncertinis DVD „Immagine in Cornice“.

Išleidimas ir pardavimai 
Albumas buvo išleistas 2006 m. gegužės 2 d. Dėl „Sony Music“ ir „BMG“ leidyklų susijungimo, albumas kai kuriose šalyse pasirodė kiek vėliau. Dėl šios priežasties grupė daugiau nebedirbo su jokia leidykla ir sekantį albumą „Backspacer“ išleido savarankiškai. Nors grupė anksčiau vengdavo duoti interviu bei pasirodyti televizijoje, šįkart jie sugrojo albumą internetinėje laidoje „Sessions@AOL,“ taip pat pasirodė įvairiose televizijos laidose, tokiose kaip „Saturday Night Live“ ir „Late Show with David Letterman“. Grupė taip pat pirmą kartą per daugybę metų nufilmavo tikrus vaizdo klipus dainoms „World Wide Suicide“ ir „Life Waster“.

Albumas debiutavo antroje „Billboard 200“ topo vietoje, per pirmą savaitę buvo parduotos 279 564 albumo kopijos. Tope albumas nusileido tik grupės „Tool“ albumui „10,000 Days“. 2009 m. vien JAV buvo parduota 706 000 albumo kopijų, o tai yra daugiau, nei pardavė prieš tai išleistas „Riot Act“. Albumas JAV tapo auksiniu.

Dainų sąrašas

Kūrybinė grupė 

Pearl Jam
 Jeff Ament – bosinė gitara
 Matt Cameron – būgnai, perkusija, papildomi vokalai
 Stone Gossard – gitara
 Mike McCready – gitara
 Eddie Vedder – vokalas, gitara, dizainas

Papildomi muzikantai ir leidybinė grupė
 Fernando Apodaca – dizainas
 John Burton, Sam Hofstedt – suvedimas
 Boom Gaspar – vargonai, pianinas
 Adam Kasper – prodiusavimas, įrašymas, suvedimas
 Gregg Keplinger, Aaron Mlasko, Steve Rinkov – būgnų technikai
 Brad Klausen – fotografijos, išdėstymas, dizainas
 Jason Mueller – dizainas
 Pearl Jam – prodiusavimas
 George Webb – gitarų technikas
 Gary Westlake – klavišiniai

Topai

Singlai 

2006 albumai
Pearl Jam albumai